Diana Aitai

Diana Aitai (3. september 1988 Pärnu – 26. jaanuar 2011 Pärnu) oli Eesti luuletaja ja esperantist.

Varane lapsepõlv

Diana Aitai isa on Peeter Aitai ja ema Irina Aitai. Diana esimesed kolm eluaastat möödusid Liu külas Pärnumaal. Kui ta aastavanuselt rääkima õppis, sai ta üheaegselt kõnehäälikutega selgeks ka kirjatähed. Diana luges juba kolmandal eluaastal, esialgu ajakirju-ajalehti, seejärel lasteraamatud, peagi lausa raamat päevas.
Diana neljandal eluaastal asus pere elama Pärnu linna. See tõi lapse ellu suure muutuse – lasteaia. Esialgu hakkasid seni täiesti tervet last kimbutama haigused, aga pärast karastamisega alustamist muutus ta tugevamaks ja tema tervis paranes. Kooliteed alustas Diana pärast Pärnu Kesklinna Lasteaia lõpetamist.
Kolmeaastasena hakkas Diana käima õpilasmaja mudilaskooris (juhendaja Endla Murd). Hiljem lisandus koorilaulule balletiring Kersti Adamsoni Balletistuudios.

Hariduskäik

Diana koolitee algas 1995. aastal Pärnu Kuninga Tänava Põhikoolis, paralleelselt õppis ta Pärnu Muusikakoolis. Muusikakooli lõpetas ta 2003. aastal klaveri erialal. Põhikooli eripära oli soome keele õpe alates esimesest klassist. Soome keel oli Dianale juba neljas keel lisaks kodus omandatud eesti, vene ja esperanto keele. Isa rääkis Dianaga eesti keeles, ema vene keeles ja omavahel kasutasid vanemad vaid esperanto keelt.
Esimeses klassis polnud Dianal õppetükkidega probleeme, sest programm oli omandatud juba enne kooli. Küll aga oli Dianale uus kogemus klassikollektiiviga kohanemine. Kui pärast I klassi kerkis küsimus, kas viia Diana üle otse III klassi, siis otsustasid vanemad klassi senisest soodsast õpikliimast tulenevalt sellest loobuda. Siiski ei jäänud suhteliselt vabalt ja armastatud lapsena kasvanud tüdrukul tulemata esimesed eluraskused. Aeg-ajalt tundis ta end kaaslastest erinevuse tõttu omaette jäävat. Õppimine oli Dianale tema laia huvideringi tõttu meelepärane enesetäiendamine, seega ei olnud kunagi vaja teda selleks sundida.
Juba algklassides alustas Diana kingiks saadud Piibli iseseisvat lugemist-uurimist. Tal tekkis varakult tõsine huvi filosoofia ja teiste vaimuteaduste vastu. V klassis luges ta Jossif Šklovski teadusteost "Universum, elu, mõistus", põhikooli lõpuosas juba lausa neelas kirjandust filosoofia, psühholoogia, religiooni jms teemadel.
Diana osales kooli võistkonnas mitmel linna- ja üleriigilisel olümpiaadil, kus saavutas korduvalt väga häid tulemusi. Näiteks 2001. aastal pälvis ta esikoha inglise keele olümpiaadil, millele järgnes kutse vastuvõtule Briti Nõukogusse.
Põhikoolis õppis Diana soome, inglise ja saksa keelt.
2004. aastal alustas Diana õpinguid Pärnu Sütevaka Humanitaargümnaasiumis. Gümnaasiumis lisandusid keeleloetellu prantsuse ja ladina keel. Kui mõned aastad hiljem oli vaja Hispaanias õppimiseks omandada suhteliselt kiiresti hispaania keel, õnnestus seegi Dianal üsna sujuvalt. Gümnaasiumis õppimise ajal käis ta mitmel rahvusvahelisel aineolümpiaadil, kus teenis välja auhinnalisi kohti (IV Rahvusvaheline Lingvistikaolümpiaad 2006 Tartus – pronksmedal, V Rahvusvaheline Lingvistikaolümpiaad 2007 Peterburis Venemaal, 15. Rahvusvaheline Filosoofiaolümpiaad 2007 Antalyas Türgis). 
2007. aastal lõpetas ta gümnaasiumi hõbemedaliga ja valiti Pärnu linna aasta õpilaseks.
Samal aastal asus Diana Tartu Ülikooli psühholoogiat õppima. Aastatel 2009–2010 viibis ta vahetusüliõpilasena Hispaanias Salamanca ülikoolis. 2010. aasta sügisest jätkas ta õpinguid Tartus ja liitus ka üliõpilasseltsiga Põhjala.

Muu tegevus

2002. aastal oli Diana üks kahest Eesti noorest, kes osales New Yorgis ÜRO ja UNICEFi korraldatud ülemaailmsel laste- ja noorsoofoorumil ning seejärel ÜRO Peaassamblee eriistungjärgul. Dianast oli saanud maailmaparandaja, kes pidas õhinal plaani, kuidas elu enda ümber paremaks muuta.
Psühholoogiaõpingute käigus omandatut rakendas Diana inimeste toetamiseks, nõustades peamiselt portaali lahendus.net vahendusel abivajajaid.
Lauluoskust täiendas ta Urve Tautsi kursustel 2005.–2006. aastal. Ta esines ka kontsertidel, näiteks 13. aprillil 2006 Klaudia Taevi mälestuskontserdil laulis ta Urve Tautsiga duetti. 
Diana osales B. G. Forseliuse Seltsi tegevuses: oli enne Hispaaniasse minekut 2009. aastal Forseliuse Noorte juhatuse liige ja esines loengutega seltsi suvekoolitustel, näiteks B. G. Forseliuse Seltsi suvekoolis Olustveres 2008. aastal.
Võttis osa mitmest rahvusvahelisest esperantoüritusest, sh ülemaailmsest esperanto kongressist 2008. aastal Rotterdamis ja 2009. aastal Białystokis. Oli UEA individuaalliige. 
Osales ökokogukondade ja paljude teiste ühenduste tegevuses.

Hukkumine

Puhkuse ajal 26. jaanuari pärastlõunal 2011 kodulinnas Pärnus jõe ääres jalutades kukkus Diana lume all märkamatuks jäänud kaaneta kanalisatsioonikaevu ja uppus. Diana Aitai on maetud Vana-Pärnu kalmistule.